b'\n_START_ARTICLE_\nKalle Rovanper\xc3\xa4\n_START_SECTION_\nKausi 2015 \xe2\x80\x93 Latvian rallisarja R2-luokan mestaruus\n_START_PARAGRAPH_\nRovanper\xc3\xa4 ajoi vuonna 2015 rallia Latviassa, jossa rallikilpailuihin osallistuvilta ei vaadita ajokorttia. Siirtym\xc3\xa4t pikataipaleelta toiselle yleisill\xc3\xa4 teill\xc3\xa4 ajoi autokunnan kakkoskuski Risto Pietil\xc3\xa4inen, joka aikanaan toimi my\xc3\xb6s Rovanper\xc3\xa4n is\xc3\xa4n Harrin luottokartturina MM-ralleissa. Rovanper\xc3\xa4 voitti 18. lokakuuta 2015 Citroen C2R2 Max -autollaan Latvian rallimestaruuden kaksivetoisten autojen avoimessa R2-luokassa.\n_START_SECTION_\nKausi 2016 \xe2\x80\x93 Latvian rallisarjan yleisen luokan mestaruus\n_START_PARAGRAPH_\nVuoden 2016 Latvian ralliasarjan ensimm\xc3\xa4iset kolme rallia Latviassa Rovanper\xc3\xa4 p\xc3\xa4\xc3\xa4si ajamaan 300-hevosvoimaisella nelivetoisella \xc5\xa0koda Fabia S2000 -autolla. Kyseess\xc3\xa4 oli t\xc3\xa4ysin uusi WRC2-luokan ralliauto, jonka moottori on kaksilitrainen ja vapaasti hengitt\xc3\xa4v\xc3\xa4. _NEWLINE_Heti ensimm\xc3\xa4isess\xc3\xa4 \xc5\xa0kodalla ajamassaan rallissa 16.-17. tammikuuta 2016 Rovanper\xc3\xa4 ajoi ylivoimaiseen voittoon ja j\xc3\xa4tti toiseksi tullutta Ralfs Sirmacisia yli minuutin ja 10 sekuntia. Kisassa ajettiin kahdeksan erikoiskoetta ja Rovanper\xc3\xa4 voitti ne kaikki. _NEWLINE_My\xc3\xb6s tammikuussa 2016 ajetun toisen rallin h\xc3\xa4n voitti hurjalla loppukirill\xc3\xa4. Rallin toisella erikoiskokeella h\xc3\xa4nen autostaan hajosi ohjaustehostin ja h\xc3\xa4n h\xc3\xa4visi yli minuutin voittajalle. Lopulta Rovanper\xc3\xa4 kuitenkin voitti rallin 20,4 sekunnin erolla Latvian Raimonds Kisielsiin. Rovanper\xc3\xa4 voitti ajetuista kymmenest\xc3\xa4 erikoiskokeesta yhdeks\xc3\xa4n._NEWLINE_Rovanper\xc3\xa4 sijoittui toiseksi toukokuussa 2016 Latviassa ajetussa Kurzeme-rallissa, joka oli Baltic Rally Trophy -sarjan avauskilpailu, vaikka autoon tuli akselirikko ja veto katosi auton takapy\xc3\xb6rist\xc3\xa4._NEWLINE_Rovanper\xc3\xa4 sai loppukaudeksi uuden \xc5\xa0koda Fabia R5 -auton ja oli sill\xc3\xa4 toinen Rally Zemaitijassa Latviassa kes\xc3\xa4kuussa ja voitti Virossa Tallinna-rallin elokuussa 2016._NEWLINE_Rovanper\xc3\xa4 sijoittui toiseksi Liepaja-rallissa, Latvian mestaruussarjan toiseksi viimeisess\xc3\xa4 osakilpailussa syyskuussa 2016._NEWLINE_Lokakuussa 2016 ajettiin viimeinen osakilpailu, Latvia-ralli, jossa Rovanper\xc3\xa4 voitti koko sarjan mestaruuden voittamalla rallin. H\xc3\xa4n voitti sarjassa nelj\xc3\xa4sti, oli kolmesti toinen ja vain kerran palkintopallin ulkopuolella. H\xc3\xa4n on kautta aikain nuorin kuljettaja (16 v.), joka on voittanut mink\xc3\xa4\xc3\xa4n maan p\xc3\xa4\xc3\xa4luokan rallimestaruuden.\n_START_SECTION_\nKausi 2017\n_START_PARAGRAPH_\nTammikuussa 2017 Suomen autourheilun kansallinen lajiliitto AKK-Motorsport my\xc3\xb6nsi 16-vuotiaalle Rovanper\xc3\xa4lle poikkeusluvan, jonka my\xc3\xb6t\xc3\xa4 Rovanper\xc3\xa4ll\xc3\xa4 sai osallistua kansallisiin ralleihin ja Ralli SM -sarjan osakilpailuihin nelivetoisella autolla alaik\xc3\xa4isen\xc3\xa4._NEWLINE_Rovanper\xc3\xa4 ajaa kaudella kolmen eri maan rallisarjassa, Latvian, Italian ja SM-ralleissa. H\xc3\xa4n ajaa Suomessa ja Latviassa Toni Gardemeisterin tallin \xc5\xa0koda Fabia R5:ll\xc3\xa4 ja Italiassa Peugeotin maahantuojan tiimiss\xc3\xa4 Peugeot 208 T16:lla._NEWLINE_Helmikuussa Rovanper\xc3\xa4 osallistui uransa ensimm\xc3\xa4iseen SM-ralliin Mikkeliss\xc3\xa4. Rovanper\xc3\xa4 voitti Mikkelin rallin 10,7 sekunnin erolla toiseksi tulleeseen Teemu Asunmaahan rengasrikosta huolimatta._NEWLINE_Latviassa Rovanper\xc3\xa4 voitti kaksi ensimm\xc3\xa4ist\xc3\xa4 rallia ja oli kolmannessa toinen. Italiassa ei kolmessa ensimm\xc3\xa4isess\xc3\xa4 rallissa ole menestyst\xc3\xa4 viel\xc3\xa4 tullut._NEWLINE_Rovanper\xc3\xa4 solmi toukokuussa sponsorisopimuksen Red Bullin kanssa. Kes\xc3\xa4kuussa Rovanper\xc3\xa4 voitti Kouvolan rallin, mik\xc3\xa4 oli h\xc3\xa4nen uransa toinen SM-rallin osakilpailuvoitto._NEWLINE_Kes\xc3\xa4ll\xc3\xa4 2017 h\xc3\xa4n ilmoitti ryhtyneens\xc3\xa4 ammattikuljettajaksi._NEWLINE_Rovanper\xc3\xa4 ajoi ensimm\xc3\xa4isen MM-rallinsa lokakuussa Walesissa. H\xc3\xa4n ajoi 1. p\xc3\xa4iv\xc3\xa4n\xc3\xa4 ulos ja joutui keskeytt\xc3\xa4m\xc3\xa4\xc3\xa4n, mutta jatkoi superrallis\xc3\xa4\xc3\xa4nn\xc3\xb6ll\xc3\xa4. H\xc3\xa4n k\xc3\xa4rsi viel\xc3\xa4 tekniikkaongelmia ja oli lopulta rallissa 35._NEWLINE_Rovanper\xc3\xa4 ajoi toisen MM-rallinsa marraskuussa Australiassa, nyt WRC2-luokassa, ollen sen luokan ainoa osanottaja. H\xc3\xa4n joutui keskeytt\xc3\xa4m\xc3\xa4\xc3\xa4n rallin 2. p\xc3\xa4iv\xc3\xa4n\xc3\xa4 kahden rengasrikon j\xc3\xa4lkeen, mutta p\xc3\xa4\xc3\xa4si jatkamaan superrallis\xc3\xa4\xc3\xa4nn\xc3\xb6ll\xc3\xa4 ja oli lopulta yleiskilpailun 12._NEWLINE_Rovanper\xc3\xa4 voitti joulukuussa Italian Bolognassa ajetut Trofeo Pucci Gross -kisan ja Memorial Bettega -muistokilpailun.\n_START_SECTION_\nKausi 2018\n_START_PARAGRAPH_\nH\xc3\xa4n sai joulukuussa 2017 kiinnityksen Skodan WRC2-tehdastalliin._NEWLINE_Rovanper\xc3\xa4 kilpaili Skodan R5 kilpa-autolla seitsem\xc3\xa4ss\xc3\xa4 MM-rallissa. N\xc3\xa4ist\xc3\xa4 kauden avannut Monte Carlon ralli ei kuulunut WRC2 luokan MM-sarjaan. Rovanper\xc3\xa4 sijoittui WRC kokonaiskilpailussa 21. sijalle kolmella MM-pisteell\xc3\xa4 ja WRC2:n MM-sarjassa kolmanneksi. H\xc3\xa4net valittiin Vuoden nuoreksi urheilijaksi 2018 tammikuussa 2019.\n_START_SECTION_\nKausi 2019 \xe2\x80\x93 WRC2 Pro -luokan maailmanmestaruus\n_START_PARAGRAPH_\nRovanper\xc3\xa4 jatkaa Skodan WRC2-tehdastallissa._NEWLINE_Hankalan alkukauden j\xc3\xa4lkeen Rovanper\xc3\xa4 voitti ensimm\xc3\xa4ist\xc3\xa4 kertaa j\xc3\xa4rjestetyn Chilen rallin WRC2 Pro -luokan. Rovanper\xc3\xa4 voitti WRC2 Pro -luokan Portugalin rallissa ja oli yleiskilpailussa kuudes. H\xc3\xa4n ajoi rallissa ensimm\xc3\xa4ist\xc3\xa4 kertaa uutta Fabia R5 -autoa. Rovanper\xc3\xa4 voitti WRC2 Pro -luokan Neste Rallissa Jyv\xc3\xa4skyl\xc3\xa4ss\xc3\xa4 ja oli yleiskilpailussa yhdeks\xc3\xa4s._NEWLINE_Rovanper\xc3\xa4 voitti vuoden 2019 WCR2 Pro -luokan maailmanmestaruuden._NEWLINE_Rovanper\xc3\xa4 aloittaa asepalveluksensa Kaartin j\xc3\xa4\xc3\xa4k\xc3\xa4rirykmentiss\xc3\xa4 toimivassa urheilukoulussa Santahaminassa Helsingiss\xc3\xa4 14. lokakuuta 2019.'